Ritratti: Taqsima Relazzjonijiet mal-Komunità u l-Istampa, Korp tal-Pulizija Matul il-lejl illi għadda, il-Pulizija tad-Distrett tal-Ħamrun issoktaw b'aktar rondi u spezzjonijiet, kemm fil-ġonna pubbliċi, kif ukoll madwar it-toroq fil-Marsa u fil-Ħamrun. Fost oħrajn, waqt l-ispezzjonijiet fi Triq Belt il-Ħażna u fl-akwati ta' Triq is-Salib tal-Marsa, il-pulizija waqqfu ħames persuni li allegatament kienu fl-akwati bi skopijiet ta' prostituzzjoni u tlajjar. Assistiti mill-Pulizija tat-Taqsima tal-Klieb (K9), il-Pulizija għamlu spezzjonijiet fi Ġnien Spencer u fi Ġnien Belvedere, fil-Marsa fejn iż-żewġt iklieb tal-Pulizija sabu xi pakketti żgħar, possibbilment bi traċċi ta' sustanzi llegali. Dawn ġew ikkonfiskati mill-Pulizija. Fi stqarrija l-pulizija qalu li waqt ronda fi Triq Belt il-Ħażna, ġew innutati vetturi abbandunati u għalhekk twaħħlitilhom notifika sabiex is-sidien tagħhom ineħħuhom minħabba l-periklu li qegħdin joħolqu u li jistgħu jkunu lok ta' abbużi. Il-Pulizija tkellmu ma' dawn is-sidien fejn spjegawlhom li l-vetturi jridu jitneħħew minnufih. Il-Pulizija għamlu wkoll spezzjonijiet f'diversi ħwienet madwar il-Marsa u fil-Ħamrun, fejn dawk li kienu qegħdin joperaw wara l-ħin stipulat bil-liġi ntalbu sabiex jagħlqu minnufih. Ħwienet oħrajn li nstabu miftuħin u li kienu konformi mal-liġi, tħallew joperaw. L-ispezzjonijiet tal-Pulizija tad-Distrett, kienu assistiti mill-Pulizija tar-Rapid Intervention Unit, fejn fost oħrajn spezzjonaw ukoll Ġnien Oreste Chircop u nħarġu numru ta' kontravenzjonijiet fuq ipparkkjar illegali. L-Ispettur Matthew Galea, responsabbli mid-Distrett tal-Ħamrun qal li waqt dawn ir-rondi, il-Pulizija waqfu jitkellmu mal-membri tal-pubbliku. Huma ħeġġew lin-nies biex jekk ikollhom bżonn xi assistenza, iċemplu l-Għassa tal-Ħamrun. Il-pubbliku wera l-apprezzament tiegħu lejn il-preżenza tal-pulizija fit-toroq u l-pubbliku anke rringrazzjawhom tax-xogħol li qegħdin iwettqu.